《谢太守张都承》
宋代·释居简

三吴富且庶，亦复多名流。比屋充栋书，千斛衔尾舟。

季子有遗烈，列国古鲜俦。人生五马贵，弹压如此州。

欲雨天作云，欲晴云翳收。幕府非无贤，大田今有秋。

不知夫如何，夙夜常轸忧。税亩济楮币，济鲜恐不周。

刮剔锥刀馀，岂若仁义优。藏富当在民，富民安用侯。

迤逦及间架，分毫相校雠。陵迟必哀痛，噬脐将谁尤。

剥床既及肤，民瘼何时瘳。公乎小留听，毋敛双眉脩。

唐虞有神算，禹皋相协谋。芝兰撷无遗，杞梓毕见搜。

四郊固多垒，岂在一己羞。何如勉加餐，缓带姑小留。

道听怀好音，后苑摛词头。未解颍川组，已覆黄金瓯。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。